Heger, Eduard, poslanec NR SR (2018-05-11):
Ďakujem veľmi pekne, pani predsedajúca. Vážený pán minister, kolegyne, kolegovia, máme tento zákon v druhom čítaní. Ja som teda vystúpil k nemu aj v prvom čítaní a následne som teda absolvoval, ja som už aj v prvom čítaní hovoril, že som rokoval aj s asociáciou cestovného ruchu, aj s ďalšími tými hráčmi na trhu, aby som zistil taký vlastne ich názor vôbec na tento zákon. Aj keď chápem teda, že je to transpozícia smernice, a áno, ten cieľ je ochrana, ochrana cestujúcich, čo je teda určite veľmi dobrý cieľ. Na druhej strane chcem teda pri tejto príležitosti aj oceniť prácu ľudí na ministerstve hospodárstva, s ktorými som sa rozprával na túto tému, a naozaj som mohol vidieť, že dali poctivé úsilie do toho, aby to pripravili najlepšie, ako sa dá, aj keď teda myslím si, že to konečné riešenie nie je najlepšie, aké by sme mohli mať, ale dobre. Chápem, že to bolo výsledok, výsledok toho úsilia, ktoré do toho všetci zainteresovaní hráči vložili. Z toho, čo som diskutoval s jednotlivými hráčmi, tak myslím si, že na jednej strane ten dôvod, prečo to nie je úplne najlepšie riešenie, je to, že tá samotná smernica bola tak vykonštruovaná, ako bola a my sme už viac-menej nemali až taký veľký manévrovací priestor. Jediné, čo som tam videl, pretože tým, že sa zavádza práve pri tom balíčku spojených cestovných služieb vlastne ten prvok rozšírenia živnosti, tak je to prvok, ktorý vlastne spôsobí jednorazovo podnikateľskému sektoru rozšírenie alebo teda byrokratickú záťaž, lebo budú musieť si toto zakomponovať, aby sa mohli poistiť a aby mohli byť postihnuteľní. Ale chcem teda na jednej strane poďakovať, vyzdvihnúť prácu ľudí, ktorí na ministerstve tomu dali, na druhej strane sa ukázalo aj to, že cestovný ruch nedostáva takú prioritu, akú by si zaslúžil. A teraz nemyslím priamo na ministerstve hospodárstva, ale celkovo vo vláde, pretože oddelenie cestovného ruchu spadá pod ministerstvo dopravy. A vieme, že ministerstvo dopravy je zahltené primárne budovaním infraštruktúry. A po tom, ako vypadol z ministerstva dopravy aj regionálny rozvoj, tak cestovný ruch tam bol stále, ako by som povedal, taká sirota a toto si myslím, že nie je dobrý stav, pretože na jednej strane počúvame aj v poslednej dobe, rozprávame sa o tom, že cestovný ruch je oblasť, ktorá si zaslúži našu pozornosť, v ktorej je potenciál, na druhej strane tržby vo všetkých službách cestovného ruchu nie sú zanedbateľné. Je to 5 miliárd eur, čo je celkom slušné percento z HDP a aj celková zamestnanosť, aj s naviazanými službami, je 160-tisíc zamestnancov. Ďalší taký parameter je, a toto teda čerpám priamo zo správy Zväzu cestovného ruchu z marca 2018, je, že 90 % podnikov v cestovnom ruchu tvoria práve malí a strední podnikatelia, čo je veľmi dôležitá súčasť tohto sektora. A teda ešte len možno jeden údaj, keď už teda tu vymenovávam, tak 60 % všetkých turistov Slovenskej republiky tvoria práve domáci návštevníci. Napriek tomu vidíme, že naozaj cestovný ruch, napriek tomu, že aj narastá počet prenocovaní tak cestovný ruch stagnuje a jednak teda podľa aj ich informácií, ktoré uvádzajú je, že je to v poklese konkurencie schopnosti, ktorá je dôsledkom nedostatku investícií a pomaly aj rast zamestnanosti, ktorú brzdia neustále sa zvyšujúce náklady. A na tomto chcem vlastne poukázať to, že aj tým, že sa ministerstvo hospodárstva zaoberalo touto smernicou je taký zaujímavý paradox, pretože práve na ministerstve hospodárstva to malo na starosti, teraz neviem, či správne poviem, či sekcia alebo oddelenie, alebo odbor ochrany spotrebiteľov, čo na jednej strane môžme oceniť, že si zobrali pod svoju taktovku, na druhej strane je to jasná výtka tomu, že cestovný ruch, alebo odbor cestovného ruchu na ministerstve dobre toto nieže zanedbalo, prispelo k tomu len do diskusie tým zavedením garančného fondu, ale ktorý sa nakoniec ukázal ako nepotrebný. A tým pádom vidíme, že naozaj cestovný ruch práve s tým potenciálom aj s tým objemom tržieb, ktorý tam je, nedostáva dostatočnú pozornosť. A toto je možno aj taká otázka do debaty pre vás, pán minister, že či považujete tento stav za dobrý, ako to je, pretože osobne si myslím, že naozaj s tým cestovným ruchom, potrebujeme ho umiestniť niekde, kde bude mať významnejšie miesto, kde bude mať väčšiu prioritu a kde patrične bude s ním lepšie zaobchádzané, keď tak jednoducho poviem. Takže toto je vlastne to, na čo by som chcel pri tomto bode poukázať, pri tomto zákone, lebo o tej podstate som sa vyjadril viac-menej pri tom prvom čítaní. Následne som teda aj rokoval s ministerstvom hospodárstva práve preto, aby som si vyjasnil niektoré veci, čo sa aj udialo, ale toto z toho vyplynulo asi tak, asi tak najvypuklejšie, že naozaj cestovný ruch tam, kde je umiestnený, teda nemá správne miesto. V tomto prípade to zachránilo ministerstvo hospodárstva, ale z dlhodobého hľadiska to určite nie je stav, ktorý by mal takto vyzerať. To je všetko, čo som chcel k tomu povedať. Ďakujem za pozornosť.